钦定古今图书集成/明伦汇编/闺媛典/第362卷 > 朝华
## 钦定古今图书集成/明伦汇编/闺媛典/第362卷 > 朝华

按《墨庄漫录》：秦少游侍儿朝华，姓边氏，京师人也，元
祐癸酉岁纳之，常为诗云：“‘天风吹月入栏杆，乌鹊无
声子夜闲。织女明星来枕上，了知身不在人间’。时朝
华年十九也。后三年，少游欲修真断世缘，遂遣朝华
归。朝华临别，泣不已，少游作诗云：‘月雾茫茫晓柝悲，
玉人挥手断肠时。不须重向灯前泣，百岁终当一别
离’。”朝华既去二十馀日，使其父来云：“不愿嫁，却乞归。”
少游怜而取归。明年，少游出倅钱塘，至淮上，因与道
友论议，叹光景之遄，归谓华曰：“汝不去，吾不得修真
矣。”亟使人走京师，呼其父来，遣朝华随去。复作诗云：
“玉人前去却重来，此度分携更不回。肠断龟山离别
处，夕阳孤塔自崔嵬。”时绍圣元年五“月十一日。”少游
尝手书记此事，未几遂窜南荒。